Адыгэ Хэку Таймс: Адыгэ шъуашэм и Мафэ Iоныгъом и 28-м Адыгэ Республикэм щагъэмэфэкIыщт\nАдыгэ шъуашэм и Мафэ Iоныгъом и 28-м Адыгэ Республикэм щагъэмэфэкIыщт\nАдыгэ шъуашэм и Мафэ Iоныгъом и 28-м хэбзэ ­шапхъэ хэлъэу апэрэу тиреспубликэ щагъэмэфэкIыщт. Адыгеим культурэмкIэ изаслуженнэ IофышIэу, тарихъ шIэныгъэхэмкIэ кандидатэу Шъхьаплъэкъо ГъучIыпсэ мэфэкIым ехъулIэу гущыIэгъу тыфэхъугъ.\n- МэфэкI къодыеу слъытэрэп, - еIо Шъхьаплъэкъо Гъу­чIыпсэ. - Адыгэ шъуашэм и Ма­фэ зыкIыхахыгъэр цIыфым игу­пшысэ, игулъытэ, ишIэжь япхы­гъэу зэрэщытыр ары. Бзэ зи­мыIэр лъэпкъ шъхьафэу псэун ылъэкIырэп. Тэ тыбзи, тишъуаши дахэ.\n- КъызэрэпIорэмкIэ, къэтыухъумэн, тызэрыгу­шхон тиI.\n- Адыгэхэм щыгъыным сыди­гъуи мэхьанэ раты. Адыгэ шъуа­шэр хъулъфыгъэмкIэ Iэрыфэгъу, бзылъфыгъэр къегъэдахэ. Ти­лъэпкъ зэо-банэхэм илъэсыбэрэ ахэтыгъ. Ащ дакIоу, шъуашэм зэхъокIыныгъэхэр фэхъухэзэ, непэрэ щыIакIэм диштэу тэгъэфедэ.\n- ЗэхэщэкIо купым узэрэхэтым тыщыгъуаз. Мэ­­фэкIыр гъэшIэгъон хъу­щта?\n- Адыгэ Республикэм лъэпкъ IофхэмкIэ, IэкIыб къэралхэм ащы­псэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет итхьаматэу Шъхьэлэхъо Ас­кэр, ащ иIофшIэгъухэр мэфэкIым изэхэщакIох. Бэрэ тызэIокIэ. Ан­самблэу «Налмэсым» концертыр егъэхьазыры. Адыгэ шъуашэм и Мафэ апэрэу зэрэдгъэмэфэ­кIы­щтыр тэркIэ гушIуагъо.\n- Адыгэ шъуашэм имэ­фэкI тиIэ зэрэхъугъэр ор­кIэ сыда?\n- Тхьаегъэпсэух ащ кIэщакIо фэхъугъэхэр. Адыгэхэр итэ­къухьагъэхэу хэгъэгу 55-м ехъумэ ащэпсэух. Ты­ди щыIэ ­адыгэр иныдэлъфыбзэкIэ, иадыгэ шъуа­шэкIэ нэмыкI лъэпкъхэм къахэщы. Адыгэ шъуа­шэм лъэп­къыр зэфещэ. Лъэпкъым игу­шъхьэлэжьыгъэ хигъэ­хъонымкIэ ащ фэдэ мэфэкIхэр тищыкIагъэх. Ыгуи, ыпси хэзы­лъхьэу адыгэ шъуашэм и Мафэ хэлажьэрэмэ сэркIэ дунэе мэхьанэ яI. МэфэкIым пIуныгъэмкIэ шIуагъэу къыхьыщтыр бэ.\n- Адыгэ шъуашэр зыщыгъ цIыфыр зыплъэгъукIэ узэ­гупшысэрэр къытаIоба.\n- Шъуашэр зыщыгъыр лъэпкъ шэн-хабзэхэм яухъумакIоу сэ­лъытэ. Адыгэ шъуашэр зыщыгъ цIыфым мыхъун ымышIэщтэу се­гупшысэ. Адыгэ шъуашэр дахэу зезыхьэрэм, имэхьанэ къэзы­гъэшъыпкъэжьырэм гъунэ имыIэу сыфэраз.\n- ГъучIыпс, сиупчIэ нахь занкIэу къыпфэзгъэзэщт. Адыгэ шъуашэр е паIор зыщилъэныр къезымы­гъэ­кIурэмэ уаIокIа?\n- СаIокIэ. Сэри а зыфапIо­рэмэ сащыщыгъ. Адыгэ паIор сшIо­дах, ау зыщыслъэмэ сакъы­хэщыщтэу къысщыхъущтыгъ. Джы адыгэ паIор сигуапэу зыщысэлъэ. Тишъуашэ тесэжьын фае. Ар зэрэдахэм фэдэу дахэу зетхьащт - джары тимэфэкIи зыфэгъэхьыгъэр.\n- МэфэкIыр дэгъоу кIонэу шъуфэтэIо.\nСурэтым итыр: Шъхьаплъэкъо ГъучIыпс